SKRIFTLIG FORESPØRGSEL E-2879/00

af Camilo Nogueira Román (Verts/ALE) til Kommissionen

(14. september 2000)

Om: Fornyelse af fiskeriaftalen med Marokko

De spanske medier har netop berettet om, at ifølge kilder i Kommissionen er der ikke fastsat nogen dato for indgåelse af en ny fiskeriaftale med Marokko, samtidig med at det blev understreget, at i Spanien afhang fremtiden for en flåde bestående af 415 fartøjer og 4000 ansatte i Galicien, Andalusien og på De Kanariske Øer af denne aftale. Samtidig er det spanske samfund og især det galiciske, som jeg repræsenterer, med forbløffelse vidne til såvel EU's som de spanske myndigheders manglende reaktion på, at store fartøjer fra nogle EU-lande som Nederlandene og Irland med hjemmel i private aftaler og licenser udstedt af marokkanske organer har erstattet de fartøjer, som var omfattet af aftalerne mellem EU og Marokko, og driver fangst på alle de arter, som det er forbudt at fiske efter for de virksomheder, der overholder EU's bestemmelser, ligesom det planlægges at bygge store køleanlæg på De Kanariske Øer til forarbejdning af den fisk, der er fanget på disse vilkår. Ifølge galiciske medier kan de supertrawlere, som fisker i disse farvande, fange op til 100 000 tons fisk, en mængde, der er større end den, der i samme tidsrum blev fanget i henhold til EU's aftale med Marokko.

Mener Kommissionen ikke, at tidspunktet, efter at den hidtidige aftale udløb i november 1999 og der er gået ni måneder med usikkerhed, nu er kommet for offentligt at give udtryk for en klar og definitiv holdning fra EU's side for at finde en positiv løsning på dette alvorlige problem? Hvordan agter Kommissionen, nu hvor EU-institutionernes demokratiske troværdighed står på spil, at løse dette uacceptable problem, som er skabt af fartøjer fra nogle EU-lande, der fisker i farvande syd for Sahara, samtidig med at de er forbudt fartøjer fra Galicien, De Kanariske Øer og Andalusien samt fartøjer fra andre lande som Portugal at gøre det samme?

Svar afgivet på Kommissionens vegne af Franz Fischler

(16. oktober 2000)

Kommissionens holdning til de fremtidige fiskeriforbindelser med Marokko er stadig den samme, som Kommissionen gav udtryk for i det forhandlingsmandat, der blev enstemmigt vedtaget af Rådet i oktober 1999.

Som det ærede medlem ved, har Kommissionen gennem de seneste måneder været aktiv på alle planer med henblik på at indlede forhandlingerne hurtigst muligt. Der er blevet afholdt flere møder med den marokkanske regering om dette emne, mens faglige møder fandt sted i slutningen af juli og september 2000. Kommissionen vil holde Parlamentet fuldt underrettet om sine kontakter til de marokkanske myndigheder.

Vedrørende spørgsmålet om de EU-fartøjer, der i øjeblikket fisker i marokkansk farvand, kan Kommissionen bekræfte, at den siden begyndelsen af 2000 har haft kendskab til disse aktiviteter. Det skal bemærkes, at de pågældende fartøjer ikke fisker efter de arter, som EU-fartøjer sædvanligvis fisker efter.

Fartøjernes tilstedeværelse i Marokko er en følge af private aftaler, som er indgået mellem nederlandske virksomheder og de marokkanske myndigheder, og som derfor ligger uden for Kommissionens beføjelser. Kommissionen kan således ikke gribe ind i disse anliggender.